

Αθήνα, 13 Ιανουαρίου 2025

**ΕΠΙΚΑΙΡΗ ΕΡΩΤΗΣΗ**

- προς τον υπουργό Περιβάλλοντος & Ενέργειας

**Θέμα: «Να δοθεί οριστική λύση στο πρόβλημα της αιθαλομίχλης στα Ιωάννινα»**

Το φαινόμενο της αιθαλομίχλης στα Ιωάννινα αποτελεί διαχρονικό πρόβλημα, με σοβαρές επιπτώσεις στη δημόσια υγεία και το περιβάλλον. Η συνδυασμένη αύξηση των τιμών ενέργειας και η οικονομική πίεση οδηγούν πολλούς κατοίκους στη χρήση τζακιών και ξυλόσομπων, επιδεινώνοντας την ποιότητα του αέρα. Η επιδότηση 50% για αντλίες θερμότητας είναι ανεπαρκής, καθώς το συνολικό κόστος εγκατάστασης ξεπερνά τις 5.000 ευρώ, καθιστώντας τη λύση απρόσιτη για τα περισσότερα νοικοκυριά. Επιπλέον, η διαδικασία αλλαγής συστημάτων θέρμανσης είναι χρονοβόρα και δεν αντιμετωπίζει άμεσα την κρίση.

Για περιοχές όπως τα Ιωάννινα, με έντονη ατμοσφαιρική ρύπανση και ψυχρό κλίμα, απαιτούνται στοχευμένα μέτρα, όπως μεγαλύτερη επιδότηση για αντλίες θερμότητας και ουσιαστική υποστήριξη στην κατανάλωση ηλεκτρικής ενέργειας και πετρελαίου θέρμανσης.

Βάσει των παραπάνω, ερωτάται ο αρμόδιος υπουργός:

1. Προτίθεται η κυβέρνηση να αυξήσει την επιδότηση για την αγορά και εγκατάσταση αντλιών θερμότητας, καθώς και να υποστηρίξει την κατανάλωση ηλεκτρικής ενέργειας ή πετρελαίου θέρμανσης για τα νοικοκυριά;
2. Ποια μέτρα προτίθεται να λάβει άμεσα και μακροπρόθεσμα για την αποτελεσματική αντιμετώπιση της αιθαλομίχλης στο λεκανοπέδιο Ιωαννίνων;

**Η ερωτώσα βουλευτής**

**Τζούφη Μερόπη**